  Майя Бывальцева Удмуртилэн тӧроез 17-тӥ куартолэзе Москвае Россиысь Кун Кенешлэн пумиськоназ мынӥз. Кунлэн азьмуртэз Владимир Путинлэн кивалтэмез улсын, улосвылъёсысь депутатъёс но кивалтӥсьёс лэсьтӥськон удысэз азинтон ужпумъёсты эскерозы, ивортэ Кремльлэн пресс-службаез. Кылсярысь, вераськон мыноз инвестици ӵектосъёсты быдэсъян, выль технологиосты кутон, лэсьтӥськон удысъя катрадлыкез умоятон, кун но ужбергатон ласянь валче ужан амалъёсты пыӵатон сярысь. Чакланъёсъя, кенешонын бадӟым ивортон лэсьтоз Красноярск шаерлэн губернаторез Виктор Толоконский. «Россиысь Кун кенешлэн ужаз пыриськон сяна, 17-тӥ куартолэзе Александр Соловьёвлэн Россиысь азьмуртлэн но кивалтэтлэн администрациязы пумиськонъёсыз чакламын», — ивортэ Удмуртилэн тӧроезлэн пресс-службаез. Тодэ вайытом, 2016-тӥ арын тулыспалэ Удмуртилэн тӧроез Александр Соловьёв элькунын Москвалэсь нуналъёссэ ортчытон сярысь пуктэтэз юнматӥз. Ужрад 10–12 инвожое ортчоз. Со элькунлэсь ним-данзэ умой ласянь будэтыны, инвестициосты кыскыны луонлыкъёссэ возьматыны, Россиысь улосвылъёсын экономикая но лулчеберетъя кусыпъёссэ юнматыны юрттоз. Удмуртиысь кивалтэтлэн пресс-службаезлэннырысь-валысь ивортэмезъя, Москвалэсь нуналъёссэ пусъёнэ Россиысь шоркарлэн мэрез Сергей Собянин лыктыны малпа. Тегъёс: ВладимирПутин Москва лэсьтськонудыс Удмуртия АлександрСоловьёв КунКенеш  